་ཡང་དག་པ་ལ་བཅུག་པ་རྒྱུ་དང་དངོས་གཞི་ནི་བསོད་ནམས་ཀྱི་ཚོགས་ཏེ་ལྔ་པོ་ནི་གཉིས་པའོ།» །བདག་གིས་སེམས་ཅན་ཡོངས་སུ་སྨིན་པར་བགྱིས་པའི་དགེ་བའི་རྩ་བ་གང་ལགས་པ་དང་།«་་་་་འགྲོ་བ་མཐར་ཕྱིན་པ་ཡང་ཤེས་པར་བྱའོ།» «།དྲུག་པ་ནི་ཡེ་ཤེས་ཀྱི་ཚོགས་སོ། །བསམ་གཏན་དང་མཐུན་པ་ནི། སྨོན་པ་དང་འཇུག་པ་དང་ཀུན་རྫོབ་དང་དོན་དམ་སྟེ་དེ་དག་ལ་རྩེ་གཅིག་ཏུ་གནས་པ་ནི་ལམ་ཕྱི་མ་ལ་བསྔོ་བའོ། »།བདག་གིས་བྱང་ཆུབ་མཆོག་ཏུ་སེམས་བསྐྱེད་པའི་དགེ་བའི་རྩ་བ་གང་ལགས་པ་དང་། «ཤེས་རབ་དང་མཐུན་པ་རབ་བསྔོ་བ་ནི་གཉིས་སུ་མེད་པའི་ཡེ་ཤེས་ཆོས་ཉིད་རྟོགས་པ་སྟེ་ཡེ་ཤེས་ཀྱི་ཚོགས་སོ།» །བདག་གིས་བླ་ན་མེད་པའི་ཡེ་ཤེས་ཀྱི་དགེ་བའི་རྩ་བ་གང་ལགས་པ། «དགེ་བ་སོ་སོའི་དངོས་པོ།» དེ་དག «ཚུལ་བཞིན་འཛིན་པར་བསྔོ་བ་ནི།» ཐམས་ཅད་གཅིག་ཏུ་བསྡུས་ཤིང་། «མ་ཕྱེ་བར་འདྲེས་པར་བྱས་པས།» བཟླུམས་ཏེ། «རང་བཞིན་མེད་པར་བྱས་པས།» བསྡོམས་ནས། «གང་དུ་བསྔོ་ན་བླ་ན་མེད་པ་སངས་རྒྱས་སུ་བསྔོ།» བླ་ན་མ་མཆིས་པ་དང་། «དེ་ཉན་རང་བྱང་སེམས་ལས་འཕགས་པས།» གོང་ན་མ་མཆིས་པ་དང་། གོང་མའི་ཡང་གོང་མ། «ནི་སངས་རྒྱས་ལས་གོང་ན་མེད་པས་གོང་ན་མེད་པའོ། །»བླ་མའི་བླ་མར། «ཞེས་པ་འཇིག་རྟེན་པའི་གོང་ན་གནས་པ་ནི་ཉན་རང་གཉིས་ཡིན་ལ་དེ་ལས་གོང་ན་བྱང་ཆུབ་སེམས་དཔའོ། །ཡོངས་སུ་བསྔོ་བས་བླ་ན་མེད་པ། ནི་ཡང་དག་པར་སངས་རྒྱས་ཏེ་དེའི་གོང་ན་གཞན་མེད་པས་བླ་ན་མེད་པའོ། །དེ་ནི་བྱང་ཆུབ་ཆེན་པོ་སྟེ་རྣམ་པ་ཐམས་ཅད་པའོ། །བླ་ན་མེད་པ་སངས་རྒྱས་ཀྱི་བསྔོ་བ་ནི་ཐབས་མཁས་པ་དེའོ།» །ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོ་བར་བགྱིའོ། །ཇི་ལྟར་འདས་པའི་སངས་རྒྱས་བཅོམ་ལྡན་འདས་རྣམས་ཀྱིས་ཡོངས་སུ་བསྔོ་བ་དང་། ཇི་ལྟར་མ་བྱོན་པའི་སངས་རྒྱས་བཅོམ་ལྡན་འདས་རྣམས་ཀྱི་ཡོངས་སུ་བསྔོ་བར་འགྱུར་བ་དང་། ཇི་ལྟར་ད་ལྟར་བཞུགས་པའི་སངས་རྒྱས་བཅོམ་ལྡན་འདས་རྣམས་ཀྱིས་ཡོངས་སུ་བསྔོ་བར་མཛད་པ་དེ་བཞིན་དུ་བདག་གིས་ཀྱང་ཡོངས་སུ་བསྔོ་བར་བགྱིའོ།«་་་་་བདག་གིས་བསྔོ་བ་མི་ཤེས་པས་ཡོངས་སུ་བསྔོ་བ་ནི་གྱ་ནོམ་པ་ལ་སོགས་པ་དགུས་བསྔོའོ།» «།སྡིག་པ་བཤགས་པའི་ཕུང་པོ་ནི།» སྡིག་པ་ཐམས་ཅད་ནི་སོ་སོར་བཤགས་སོ། «ཕྱག་ནི་སྡིག་བཤགས་སུ་སྡུད་པའོ། །རྗེས་སུ་ཡི་རང་བའི་ཕུང་པོ་ནི།» །བསོད་ནམས་ཐམས་ཅད་ལ་རྗེས་སུ་ཡི་རང་ངོ་། «།ཆོས་འཁོར་བསྐོར་བ་དང་གསོལ་བ་འདེབས་པའི་ཕུང་པོ་ནི།» སངས་རྒྱས་ཐམས་ཅད་ལ་བསྐུལ་ཞིང་གསོལ་བ་འདེབས་སོ། «།ཕུང་པོ་གསུམ་པས་བསོད་ནམས་ཀྱི་ཕུང་པོ་དཔག་ཏུ་མེད་པ་གསོག་གོ །དེ་དག་ཁྱད་པར་དུ་སྨོན་ལམ་འདེབས་པ་ནི།» བདག་གིས་ཡེ་ཤེས་བླ་ན་མེད་པའི་མཆོག་ཐོབ་པར་གྱུར་ཅིག« །ཅེས་པས་སངས་རྒྱས་ཐོབ་པར་སྨོན་པས་ན་དེ་ཁོ་ནའོ། །མྱ་ངན་ལས་མི་འདའ་བར་སྡིག་པ་ཐམས་ཅད་ཀྱི་གཉེན་པོ་སྐྱབས་སུ་འགྲོ་བ་མཆོག་ཡིན་པས་འདིར་ཡང་སྐྱབས་སུ་འགྲོ་བ་ནི།» མི་མཆོག་རྒྱལ་བ་གང་དག་ད་ལྟར་བཞུགས་པ་དང་། །གང་དག་འདས་པ་དག་དང་དེ་བཞིན་གང་མ་བྱོན། །ཡོན་ཏན་བསྔགས་པ་མཐའ་ཡས་རྒྱ་མཚོ་འདྲ་ཀུན་ལ། །ཐལ་མོ་སྦྱར་བར་བགྱིས་ཏེ་སྐྱབས་སུ་ཉེ་བར་མཆིའོ། །ཞེས་སོ། །དེ་ལྟར་སྟོབས་བཞིའི་སྒོ་ནས་ལྟུང་བཤགས་མགོ་འཇུག་ཚང་བ་ཚར་བཅུ་གཅིག་ལ་ཚན་པ་གཅིག་ཏུ་བྱས་པའི་རྗེས་སུ་དེ་བཞིན་གཤེགས་པ་སྤྱིའི་སྙིང་པོ། ན་མཿསརྦ་ཏ་ཐཱ་ག་ཏ་ཧྲྀ་ད་ཡ་ཨ་ནུ་ག་ཏེ་ཨོཾ་ཀུ་རུཾ་གི་ནི་སྭཱ་ཧཱ། ཞེས་པ་བརྒྱ་རྩ་རེ་བཟླའོ། །གཟུངས་འདི་ལན་གཅིག་དྲན་ཞིང་བརྗོད་པས་བསྐལ་པ་འབུམ་ཕྲག་བརྒྱའི་སྡིག་པ་འདག་པར་གསུངས་སོ། །གསུམ་པ་རྗེས་ནི། གཏོར་མ་བཞི་བཤམས་པ་བསང་སྦྱང་དང་འབུལ་ཆོག་བརྒྱ་རྩ་ལྟར་གྱིས། དང་པོ་བླ་མ་དཀོན་མཆོག་སྤྱི་དང་། སངས་རྒྱས་སུམ་ཅུ་སོ་ལྔ། གཉིས་པ་ཆོས་སྲུང་སྤྱི་དང་རྒྱལ་ཆེན་བཞི། གསུམ་པ་གཞི་བདག བཞི་པ་རིགས་དྲུག་སྤྱི་ལ་ཕུལ། དེ་ནས་ཡིད་རྩེ་གཅིག་པས། ཕྱོགས་བཅུ་ན་བཞུགས་པའི་བླ་མ་ཡི་དམ་སངས་རྒྱས་བྱང་ཆུབ་སེམས་དཔའི་ཚོགས་ཐམས་ཅད་དང་། བཅོམ་ལྡན་འདས་དེ་བཞིན་གཤེགས་པ་སུམ་ཅུ་སོ་ལྔའི་ལྷ་ཚོགས་འཁོར་དང་བཅས་པ་ཐམས་ཅད་བདག་ལ་དགོངས་སུ་གསོལ། ཁྱེད་རྣམས་ལ་ཐུགས་མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་ཕྲིན་ལས། སྐྱོབ་པའི་ནུས་མཐུ་བསམ་གྱིས་མི་ཁྱབ་པ་མངའ་བ་ལགས་པས། ཕན་བདེ་མ་ལུས་པའི་རྩ་བ་སངས་རྒྱས་བཅོམ་ལྡན་འདས་ཀྱི་བསྟན་པ་རིན་པོ་ཆེ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་བྱིན་གྱིས་བརླབ་ཏུ་གསོལ། དཔལ་ལྡན་བླ་མ་བདེ་བར་གཤེགས་པ་རྣམས་ཀྱི་ཐུགས་ཀྱི་དགོངས་པ་ཁྱད་པར་ཅན་གོང་ནས་གོང་དུ་ཡོངས་སུ་རྫོགས་པར་བྱིན་གྱིས་བརླབ་ཏུ་གསོལ། བསྟན་པ་རིན་པོ་ཆེ་བཤད་དང་སྒྲུབ་པའི་སྒོ་ནས་འཛིན་པའི་བླ་མ་དམ་པ་ཞལ་བཞུགས་ཤིང་སུ་ལའང་ཕན་པ་ཐམས་ཅད་སྐུ་ཁམས་བཟང་ཞིང་སྐུ་ཚེ་རིང་བར༴ དེ་དག་ནི་རྣམ་པར་དཀར་བའི་མཛད་པ་ཕྲིན་ལས་ཕྱོགས་དུས་ཐམས་ཅད་དུ་དར་ཞིང་རྒྱས་པར༴ དགེ་འདུན་ཐམས་ཅད་ཀྱི་ཆོས་སྤྱོད་བཅུའི་སྒྲུབ་པ་ཐམས་ཅད་གོང་ནས་གོང་དུ་འཕེལ་བར་བྱིན༴ དེ་དག་གི་བྱིན་རླབས་དང་ཐུགས་རྗེ་ལ་བརྟེན་ནས་བདག་གིས་ཐར་པ་དང་ཐམས་ཅད་མཁྱེན་པ་སྒྲུབ་པའི་འགལ་རྐྱེན་ཕྱི་ནང་གི་བར་ཆད་ཐམས་ཅད་ཉེ་བར་ཞི་བར༴ མཐུན་རྐྱེན་ཚེ་དང་དཔལ་དང་འབྱོར་པ་དང་བསོད་ནམས་རྣམས་ཟླ་བ་ཡར་གྱི་ངོ་བཞིན་དུ་གོང་ནས་གོང་དུ་འཕེལ་ཞིང་རྒྱས་པར༴ བདག་དང་དྲིན་ཅན་ཕ་མ་གཉིས་ཀྱིས་གཙོ་བྱས་པའི་སེམས་ཅན་ཐམས་ཅད་ཀྱི་སྒྲིབ་གཉིས་བྱང་ཞིང་ཚོགས་གཉིས་རྫོགས་ཏེ་མྱུར་དུ་མངོན་པར་རྫོགས་པར་འཚང་རྒྱ་བར༴ ཁྱད་པར་དུའང་བདག་གིས་དེང་ནས་བཟུང་སྟེ་སངས་རྒྱས་མ་ཐོབ་ཀྱི་བར་གྱི་ཚེ་རབས་ཐམས་ཅད་དུ་རྒྱལ་བ་ཐམས་ཅད་ཀྱི་དམ་པའི་ཆོས་མ་ལུས་པ་རྒྱལ་བའི་དགོངས་པ་ཇི་ལྟ་བ་བཞིན་དུ་འཛིན་ནུས་པར༴ དེ་ལ་གེགས་ཀྱི་རྣམ་པ་སྐད་ཅིག་ཀྱང་མི་འབྱུང་བར༴ མཐུན་པའི་རྐྱེན་དགེ་བའི་བཤེས་གཉེན་དང་གནས་གྲོགས་ཚེ་འཚོ་བའི་ཡོ་བྱད་རྒྱལ་བས་གནང་བ་ཐམས་ཅད་གཏུགས་པ་མེད་པ་བདེ་བླག་ཏུ་འགྲུབ་པར༴ དེ་དག་གི་འགལ་རྐྱེན་སེལ་ཞིང་མཐུན་རྐྱེན་ཚང་བ་ལ། སྔོན་སངས་རྒྱས་མཐོང་བ་དམ་པའི་ཆོས་ཐོས་པ་འཕགས་པའི་དགེ་འདུན་ལ་རིམ་གྲོ་བགྱིས་པ་དང་མི་འབྲལ་བར༴ འཇིག་རྟེན་གྱི་ཁམས་ཐམས་ཅད་དུ་ཆར་ཆུ་དུས་སུ་འབབ་ཅིང་། དུས་ཀྱི་འཁྲུགས་པ་ཐམས་ཅད་ཉེ་བར་ཞི་ཞིང་བཀྲ་ཤིས་དང་དགེ་མཚན་ཆེན་པོ་རྒྱུན་མི་ཆད་པར་འབྱུང་བར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པ་དེ་ལྟར་ཞག་རེ་ལ་ཐུན་བཞི་བཞིར་བྱས་ནས་ཉམས་སུ་བླང་ཞིང་། ཐུན་གྱི་མཐར་ཚོགས་ཞིང་རང་ལ་བསྡུ་བ་དང་། བསྔོ་བ་སྨོན་ལམ་བྱའོ། །གཞན་ཡང་རྒྱལ་སྲས་ཞི་བ་ལྷས་བསླབ་བཏུས་སུ་གསུངས་པའི་གཉེན་པོ་ཀུན་ཏུ་སྤྱོད་པའི་སྟོབས་དྲུག་ལ་བརྩོན་པར་བྱ་སྟེ། དྲུག་གང་ཞེ་ན། སྡིག་པ་བཤགས་པའི་ཐབས་སུ་དམིགས་ལ། མདོ་སྡེ་ཟབ་མོ་ལ་བསྟེན་པ་དང་། སྟོང་པ་ཉིད་ལ་མོས་པ་དང་། བཟླས་པ་ལ་བརྟེན་པ་དང་། སྐུ་གཟུགས་ལ་བརྟེན་པ་དང་། མཆོད་པ་ལ་བརྟེན་པ་དང་། མཚན་ལ་བསྟེན་པའོ། །དང་པོ་ནི་ཤེར་ཕྱིན་དང་བཟང་སྤྱོད་སོགས་ཀྱི་མདོ་སྡེ་ཟབ་མོའི་ཚིག་ལེན་པ་དང་འཛིན་པ་དང་ཀློག་པ་དང་ཡི་གེར་བྲི་བ་སོགས་བྱེད་པའོ། །གཉིས་པ་ནི་བདག་མེད་ཅིང་འོད་གསལ་བའི་ཆོས་ཉིད་ལ་འཇུག་ཅིང་གདོད་མ་ནས་དག་པར་ཡིད་ཆེས་པའོ། །གསུམ་པ་ནི་ཡི་གེ་བརྒྱ་པ་སོགས་ཀྱི་གཟུངས་ཁྱད་པར་ཅན་རྣམས་ཆོ་ག་བཞིན་དུ་བཟླ་བའོ། །བཞི་པ་ནི་སངས་རྒྱས་ལ་དད་པ་རྙེད་ནས་སཱཙྪ་ལ་སོགས་པའི་མཆོད་རྟེན་དང་སྐུ་གཟུགས་ཅི་འགྲུབ་གསར་དུ་བཞེངས་ཤིང་རྙིང་པ་འཆོས་པའོ། །ལྔ་པ་ནི་སངས་རྒྱས་དེའི་མཆོད་རྟེན་ལ་མཆོད་པ་སྣ་ཚོགས་འབུལ་བའོ། །དྲུག་པ་ནི་སངས་རྒྱས་དང་རྒྱལ་སྲས་ཆེན་པོ་རྣམས་ཀྱིས་མཚན་ཐོས་ཤིང་བཟུང་སྟེ་བརྗོད་པའོ། །དེ་ལྟར་སྟོབས་བཞིའི་སྒོ་ནས་སྡིག་པ་སྦྱོང་བའི་ཐབས་ཇི་སྲིད་སྡིག་པ་དག་པའི་རྟགས་མ་བྱུང་བར་དུ་བྱ་སྟེ་རྟགས་ནི། རྨི་ལམ་ན་ཟས་ངན་སྐྱུགས་པ་དང་། ཞོ་དང་འོ་མ་ལ་སོགས་པ་འཐུང་བ་དང་སྐྱུགས་པ་དང་། ཉི་མ་དང་ཟླ་བ་མཐོང་བ་དང་། ནམ་མཁའ་ལ་འགྲོ་བ་དང་། མེ་འབར་བ་དང་། མ་ཧེ་དང་མི་ནག་པོ་ཐུབ་པ་དང་། དགེ་སློང་དང་དགེ་སློང་མའི་དགེ་འདུན་མཐོང་བ་དང་། འོ་མ་འབྱུང་བའི་ཤིང་དང་གླང་པོ་དང་ཁྱུ་མཆོག་དང་རི་དང་སེང་གེའི་ཁྲི་དང་ཁང་བཟང་གི་སྟེང་དུ་འཛེག་པ་དང་། ཆོས་ཉན་པར་རྨིས་ན་སྡིག་པ་བྱང་བར་ཤེས་པར་བྱའོ་ཞེས་སྐུལ་བྱེད་མའི་གཟུངས་ལས་བཤད་ཅིང་། རྨི་ལམ་དུ་སངས་རྒྱས་སུམ་ཅུ་སོ་ལྔ་མཐོང་བ་དང་། ཆུ་བོ་ཆེན་པོ་བརྒལ་བ་དང་། ཟམ་པ་བཙུགས་པ་དང་། ཟམ་པ་ལ་འགྲོ་བ་དང་། ཁྲུས་བྱེད་པ་དང་། གོས་མེད་པ་ལ་ཆར་པ་འབབ་པ་དང་། རིན་པོ་ཆེའི་རྒྱན་བཏགས་པ་དང་། ཞིང་ཁམས་རྣམ་དག་ཏུ་ཕྱིན་ནས་སངས་རྒྱས་མཇལ་བ་དང་། གོས་དཀར་པོ་གྱོན་པ་དང་། མཆོད་རྟེན་མཆོད་ཁང་ལ་སོགས་པར་ཕྱིན་ནས་དཀོན་མཆོག་ལ་མཆོད་པ་བྱེད་པ་དང་། དེ་དག་དང་བླ་མས་བྱིན་གྱིས་བརླབ་པ་དང་། མེ་ཏོག་དཀར་སེར་སྔོན་པོ་བཏུ་བ་དང་། གཞན་གྱིས་བདག་ལ་བཀུར་སྟི་བྱེད་པ་དང་། གངས་ཀྱི་སྟེང་དུ་ཕྱིན་པ་དང་། ཆོས་མང་པོ་ཉན་པས་གོ་བ་དང་། ཆོས་མང་པོ་འཆད་པ་དང་། གསུང་རབ་ཀྱི་པོ་ཏི་མང་པོ་དང་མཇལ་ནས་མོས་གུས་བྱེད་པ་དང་། གླེགས་བམ་རྙེད་པ་དང་གཞན་གྱིས་བྱིན་པ་དང་། རྔ་རྡུང་བ་དང་། དུང་འབུད་པ་དང་། རི་བོ་ཆེན་པོའི་སྟེང་ནས་སྐད་ཆེན་པོ་བཏོན་པ་དང་། འོད་གསལ་ཟིན་པ་དང་། མེ་ལོང་བལྟས་པས་ཆོས་ཐམས་ཅད་ཀྱང་དེ་ལྟར་རྟོགས་པ་རྨིས་པ་དང་། དངོས་སུ་དག་སྣང་ངེས་འབྱུང་སྐྱོ་ཤས་ཞེན་ལོག་སྙིང་རྗེ་ཕན་སེམས་བརྩོན་འགྲུས་ཞེ་བཅད་སོགས་ཆེར་སོང་བ་དང་། གདམས་ངག་ལ་ནང་བྱན་ཚུད་དེ་རྟེན་འབྲེལ་གྱི་དོན་གོ་བ་དང་དེ་ལ་ངེས་ཤེས་འདྲོངས་པ་དང་། ཆོས་བརྒྱད་མགོ་སྙོམས་ཤིང་དཀོན་མཆོག་ལ་བློ་ཁེལ་བ་དང་། ཉམས་སྣང་ལ་སྣང་བ་བདེན་མེད་དུ་བུན་ལོང་སོང་ནས་མངོན་ཚན་ཆུང་བ་དང་། སངས་རྒྱས་ཀྱི་སྐུ་གཟུགས་མཐོང་བ་ལ་སོགས་པའི་མཐོང་སྣང་ཅི་རིགས་པར་འབྱུང་ངོ་། །རྨི་ལམ་དུ་ལུས་ལས་རྣག་ཁྲག་མང་པོ་བྱུང་སྟེ་བབས་པ་དང་། སྡོམ་དང་སྡིག་པ་སྦལ་པ་ལྕོང་མོ་ལུས་ལས་ཐོན་ཡོང་བ་དང་། མི་ནག་པོ་བསད་པ་རྨིས་ན་ནད་གདོན་ཐོན་པའི་རྟགས་དང་། རང་གི་ཁའམ་སྣ་ནས་ཁྲག་མང་པོ་བབས་ཏེ་འཁྱིལ་བ་དང་། དུད་འགྲོ་མང་པོ་རིའི་རྩེར་དེད་པ་དང་། སེམས་ཅན་མང་པོ་འཇིག་པ་དང་། ཆུ་ལས་སྒྲོལ་བ་དང་། གྲུ་དང་ཟམ་པ་བཙུགས་པ་རྨིས་ན་གཞན་ཕན་འབྱུང་བའི་རྟགས་ཡིན་གསུང་ངོ་། །དེ་ཡང་སྡིག་པ་འདག་ལུགས་ནི། ངན་འགྲོ་སྡུག་བསྔལ་ཆེན་པོར་སྐྱེ་བའི་རྒྱུ་རྣམས་སྡུག་བསྔལ་ཆུང་བར་སྐྱེ་བའི་རྒྱུར་འགྱུར་བའམ། ངན་འགྲོར་སྐྱེས་ཀྱང་དེའི་སྡུག་བསྔལ་མི་མྱོང་བའམ། ད་ལྟའི་རྟེན་ལ་མགོ་བོ་ན་བ་ཙམ་གྱིས་དག་ནས་འགྲོ་བའམ། དེ་བཞིན་དུ་རྒྱུན་རིང་པོར་མྱོང་དགོས་པ་རྣམས་ཡུན་ཐུང་ངུའམ་གཏན་ནས་མྱོང་མི་དགོས་པར་འགྱུར་ཏེ། དེའང་སྤྱོད་མཁན་སྟོབས་ཆེ་ཆུང་དང་། གཉེན་པོ་སྟོབས་བཞི་རྫོགས་མ་རྫོགས་དང་། ཤུགས་དྲག་མི་དྲག་དང་། རྒྱུན་རིང་ཐུང་ལ་སོགས་པའི་སྒོ་ནས་ཡིན་གྱི་མཐའ་གཅིག་ཏུ་ངེས་པ་མེད་དོ། །མདོ་སྡེ་དང་འདུལ་བ་ནས། ལས་རྣམས་བསྐལ་པ་བརྒྱར་ཡང་ནི་ཆུད་མི་ཟ་ཞེས་གསུངས་པ་ནི། སྟོབས་བཞིའི་གཉེན་པོ་བསྒོམ་པ་མེད་པ་ལ་དགོངས་ཀྱི་སྟོབས་བཞིའི་གཉེན་པོས་བཤད་པ་ལྟར་སྦྱངས་ན་ནི་མྱོང་ངེས་ཀྱང་འདག་པར་གསུངས་སོ། །དེ་ལྟར་བཤགས་པ་དང་སྡིག་པ་སོགས་སྟོབས་བཞིས་རྣམ་སྨིན་འབྱིན་པའི་ནུས་པ་ཉམས་པར་བྱས་པ་རྣམས་ནི་རྐྱེན་གཞན་དང་འཕྲད་ཅིང་རྣམ་སྨིན་འབྱིན་པར་མི་འགྱུར་ལ། དེ་བཞིན་དུ་ལོག་ལྟ་སྐྱེད་པ་དང་། ཁོང་ཁྲོས་དགེ་རྩ་བཅོམ་པ་དང་འདྲ་བར་གསུངས་པས་དགེ་རྩ་འཇོམས་པའི་རྒྱུ་ཁོང་ཁྲོ་དང་ལོག་ལྟ་སོགས་བསྲུང་བ་ལ་འབད་ཅིང་། མི་དགེ་བའི་ཕྱོགས་ཕྱིར་བཅོས་པ་ལ་བརྩོན་དགོས་སོ། །ཤིན་ཏུ་སྟོབས་དང་ལྡན་པའི་ལས་ཀྱང་གཏན་ནས་སྦྱང་བར་ནུས་ན། སྔོན་གྱི་ལས་ཀྱི་རྣམ་པར་སྨིན་པ་ནི་མ་གཏོགས་སོ། །ཞེས་གསུངས་པ་ཇི་ལྟར་ཡིན་ཞེ་ན། དམུས་ལོང་ལ་སོགས་རྣམ་སྨིན་འགྲུབ་པའི་ཚེ་ན་ད་ལྟར་གཉེན་པོས་སྦྱོང་དཀའ་ལ། འབྲས་བུ་མ་གྲུབ་པའི་རྒྱུའི་སྐབས་ན་བཟློག་སླ་བ་ལ་དགོངས་ནས་དེ་ལྟར་གསུངས་པས་སྐྱོན་མེད་དོ། །དེ་ལྟར་སྟོབས་བཞིའི་ཆོ་ག་ལ་ཉིན་རེ་བཞིན་དུ་ཡུན་རིང་པོའི་བར་དུ་མོས་གུས་དང་འདུན་པ་ཤུགས་དྲག་པོས་འབད་ན་སྡིག་པ་དག་པའི་རྟགས་རྣམས་མྱུར་པོར་འོང་གིན་འདུག་གོ །མཁན་ཆེན་ལས་ཀྱི་རྡོ་རྗེའི་ཞལ་ནས་ཟླ་བ་རེ་རེའི་དགེ་སྦྱོར་གྱི་བོགས་ལ་འདི་ལས་ཆེ་བ་མི་འདུག་ཅེས་གསུངས་སོ། །འདི་ལ་ཐུན་བཞིའི་རྣལ་འབྱོར་བྱེད་པའི་ལོང་སྐབས་མ་བྱུང་བའི་«་་་་་དུས་གཞན་དུ་བྱེད་ན་གཞི་བདག་གཏོར་མ་དང་རྒྱལ་ཆེན་ཐོ་འཛུགས་དོར་ནས་འདོན་ན་རུང་ངམ་སྙམ་མོ།།» ཚེའང་ཉིན་རེ་བཞིན་སྟོབས་བཞི་ཚང་ཙམ་རེ་མ་ཆག་ན་སྡིག་པ་མང་པོ་འདག་པར་གསུངས་སོ། །འདིའི་བརྒྱུད་པ་ནི། སངས་རྒྱས་སུམ་ཅུ་སོ་ལྔས་མཁན་ཆེན་ལས་ཀྱི་རྡོ་རྗེ་ཞལ་མངོན་སུམ་དུ་བསྟན་ཏེ་གདམས་པ་ཤློ་ཀ་རེ་རེ་གསུངས་ཤིང་། སྒྲུབ་ཐབས་འདིའང་གནང་ངོ་། །དེ་ལ་བསམ་རྩེ་བླ་མ་སངས་རྒྱས་འོད་ཟེར་པས་ཞུས་སོ། །འདིའི་བརྒྱུད་པ་ཤིན་ཏུ་ཉེ་ཞིང་བྱིན་རླབས་མྱུར་བས་ཤིན་ཏུ་རྩིས་ཆེ་བའི་གདམས་པ་ཡིན་པས་ཕྱག་ལེན་ལ་ཐེབས་པར་མཛོད་ཅིག །ཅེས་སོ། །སྟོབས་བཞིའི་རྔ་ཡབ་དཀར་པོ་ཡིས། །ཉེས་ལྟུང་དྲི་མ་འཕྱག་བྱེད་པ། །འདི་བརྗོད་དགེ་བས་བདག་སོགས་འགྲོ། །སྒོ་གསུམ་ཤེལ་ལྟར་དྭངས་གྱུར་ཅིག །ཅེས་པའང་རྗེ་ཐམས་ཅད་མཁྱེན་པ་དེ་ཉིད་ཀྱིས་བཀའ་ལུང་གི་རྗེས་སུ་གནང་བ་ཐོབ་པར་བརྟེན་བསྡུར་རུང་བའི་ཚིག་སྣ་ཅུང་ཟད་བསྡུས་ཏེ་ལྷོ་བྲག་སྙན་བརྒྱུད་ཀྱི་གཞུང་ཉིད་སོར་བཞག་ཏུ་བློ་གཏེར་དབང་པོས་གླེགས་བམ་རིན་པོ་ཆེ་ལས་བཀོལ་ཏེ་སྒྲུབ་ཐབས་ཀྱི་སྡེབས་སུ་བཀོད་པ་དགེ་ལེགས་འཕེལ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།